Fid-dibattitu dwar l-Istat tal-UE, il-MPE vvalutaw ir-rispons tal-UE għall-kriżi tal-COVID-19 u l-isfidi li ġejjin Fid-dibattitu dwar l-Istat tal-Unjoni Ewropea, ippresjedut mill-Viċi President Roberta Metsola, il-MPE staqsew lill-President tal-Kummissjoni von der Leyen dwar l-isfidi l-aktar immedjati. Il-President tal-Kummissjoni Ursula von der Leyen bdiet it-tieni diskors tagħha dwar l-Istat tal-Unjoni Ewropea fejn enfasizzat li, fl-akbar kriżi tas-saħħa globali għal seklu, il-kriżi ekonomika globali l-aktar profonda għal għexieren ta' snin u l-kriżi planetarja l-aktar gravi ta' kull żmien, "għażilna li nibqgħu flimkien. Bħala Ewropa waħda. U nistgħu nkunu kburin b'dan". Hija enfasizzat li l-Ewropa hija fost il-mexxejja dinjija fir-rati tat-tilqim, filwaqt li taqsam nofs il-produzzjoni tat-tilqim tagħha. Issa l-prijorità hija li jitħaffef it-tilqim globali, jitkomplew l-isforzi fl-Ewropa u ssir tħejjija tajba għal pandemiji futuri. B'ħarsa l quddiem, hija nnotat li "il-qasam diġitali huwa kwistjoni ta' make-or-break" u ħabbret Att ġdid dwar is-Semi-Kondutturi Ewropej, li jiġbor flimkien il-kapaċitajiet ta' riċerka, disinn u ttestjar ta' klassi dinjija tal-Ewropa u jikkoordina l-investiment tal-UE u dak nazzjonali. Dwar it-tibdil fil-klima, von der Leyen għamlitha ċara li "peress li hija kkawżata mill-bniedem, nistgħu nagħmlu xi ħaġa dwarha". Hija enfasizzat li, bil-Patt Ekoloġiku, l-UE kienet l-ewwel ekonomija ewlenija li ppreżentat leġiżlazzjoni komprensiva f'dan il-qasam u wiegħdet li tirdoppja l-finanzjament għall-pajjiżi li qed jiżviluppaw għall-bijodiversità, filwaqt li wegħdet EUR 4 biljuni addizzjonali għall-finanzjament tal-ġlieda kontra t-tibdil fil-klima sal-2027 b'appoġġ għat-tranżizzjoni ekoloġika tagħhom. Filwaqt li tkellmet dwar il-politika barranija u ta' sigurtà, hija appellat għal Politika Ewropea dwar iċ-Ċiberdifiża u Att Ewropew ġdid dwar ir-Reżiljenza Ċibernetika u ħabbret summit dwar id-difiża Ewropea li għandu jsir taħt il-Presidenza Franċiża. Manfred WEBER (PPE, DE) indika l-konsegwenzi soċjali u ekonomiċi tal-kriżi tal-COVID-19 u qal li l-Ewropa teħtieġ b'mod urġenti li toħloq impjiegi ġodda, anke fis-settur tas-saħħa fejn l-UE qed tmexxi bit-tilqim kontra l-COVID-19. Huwa talab li jkun hemm programm ta' emerġenza kummerċjali bejn l-UE u l-Istati Uniti għas-setturi tat-trasport u l-mobilita u dak diġitali u pjan biex titnaqqas il-burokrazija. Id-difiża Ewropea għandha tissaħħaħ b'forza ta' reazzjoni rapida, u l-Europol għandu jinbidel f'FBI Ewropea, huwa kkonkluda. Iratxe GARCÍA (S & D, ES) ivvalutat l-ġlieda tal-UE kontra l-pandemija u l-konsegwenzi tagħha b'mod pożittiv: "70% tal-popolazzjoni tlaqqmet, il-libertà tal-moviment hija għal darb' oħra realtà u l-fondi ta' NextGenerationEU diġà qed jitqassmu". Hija żiedet tgħid li t-tranżizzjoni lejn ekonomija ekoloġika tinsab fit-triq it-tajba, iżda "ma għamilniex biżżejjed biex niżguraw il-benesseri taċ-ċittadini", filwaqt li nnotat li l-kriżi aggravat l-inugwaljanzi u laqtet lil dawk l-aktar vulnerabbli. Dacian CIOLOS (Renew, RO) ilmenta li ħafna drabi l-Kummissjoni tat prijorita lid-diplomazija mal-Kunsill minflok ma ħadet sehem fit-tfassil tal-politika mal-Parlament. Filwaqt li enfasizza li l-valuri Ewropej huma s-sisien tal-Unjoni tagħna, huwa ħeġġeġ lill-Kummissjoni biex tibda tuża l-mekkaniżmu tal-kundizzjonalita biex tipproteġi l-baġit tal-UE minn ksur tal-istat tad-dritt — fis-seħħ għal kważi sena iżda qatt applikata — biex twaqqaf il-finanzjament ta' movimenti illiberali f'ħafna partijiet tal-Ewropa fejn l-indipendenza ġudizzjarja qed tidgħajjef, il-ġurnalisti maqtula u l-minoranzi diskriminati. Philippe LAMBERTS (Verts/ALE, BE) talab għal aktar ambizzjoni klimatika: "Aktar malajr, ogħla, aktar b'saħħtu: Wasal iż-żmien li napplikaw l-għanijiet Olimpiċi għall-isforzi tagħna biex insalvaw il-pjaneta". Huwa talab ukoll għal bidliet fis-sistemi fiskali u soċjali biex tiġi żgurata ħajja dinjituża għal kulħadd. Dwar il-politika esterna, is-Sur Lamberts innota li huwa biss permezz tal-kondiviżjoni tas-sovranità li l-UE tista' ssir b'saħħitha fix-xena dinjija, u għamilha ċara li "Fortizza Ewropa" qatt mhi ser tkun attur ġeopolitiku rispettat". Fl-aħħar nett, huwa ddispjaċih li t-tħassib ewlieni tal-pajjiżi tal-UE dwar l-Afganistan huwa li jevitaw li Afgani jaslu fit-territorju Ewropew. Iċ-ċittadini tal-UE m'għandhomx bżonn "diskorsi dwar il-fjuri", huma sempliċement "jixtiequ jitħallew waħidhom", qal Jörg MEUTHEN (ID, DE) . Huwa kkritika l-pjanijiet tal-Kummissjoni ta' "spejjeż massivi" — għall-Patt Ekoloġiku, għall-fond ta' rkupru, għal "Fit for 55", li ċ-ċittadini jkollhom iħallsu fl-aħħar mill-aħħar. Huwa wissa dwar il-burokrazija li qed tikber u ddeplora t-tranżizzjoni lejn enerġija ekoloġika, filwaqt li talab għal aktar enerġija nukleari. Raffaele FITTO (ECR, IT) wissa li "r-riżorsi ta' NextGenerationEU weħidhom mhumiex biżżejjed" u talab għal riforma tal-Patt ta' Stabbiltà. Huwa appella wkoll għal bidla fir-regoli dwar l-għajnuna mill-Istat u politika kummerċjali aktar awtonoma. "It-tranżizzjoni ambjentali ma tistax tiġi indirizzata mingħajr ma jitqies dak li qed jiġri fid-dinja u speċjalment l-impatt fuq is-sistema ta' produzzjoni tagħna", żied jgħid. Dwar l-istat tad-dritt u l-Polonja, Fitto ddenunzja "impożizzjoni politika b'maġġoranza li ma tirrispettax il-kompetenzi tal-istati individwali". Skont Martin SCHIRDEWAN (Ix-Xellug, DE) , is-Sinjura von der Leyen faħħret lilha nnifisha iżda ma tat l-ebda tweġiba għall-problemi tal-lum. Huwa talab li titneħħa l-protezzjoni tal-privattivi għat-tilqim u ddeplora l-fatt li l-10 biljunarji l-aktar sinjuri fl-Ewropa komplew iżidu l-fortuna tagħhom matul il-pandemija filwaqt li wieħed minn kull ħamest itfal fl-UE qed jikbru fil-faqar jew f'riskju ta' faqar. Ursula VON DER LEYEN , President tal-Kummissjoni Ewropea Kuntatti: Informazzjoni ta' kuntatt: Numru tat-telefown: (+32) 2 28 32266 (BXL) Numru tat-telefown: (+33) 3 881 72336 (STR) Numru tal-mobile: (+32) 498 98 33 22 Informazzjoni ta' kuntatt: Numru tat-telefown: (+32) 2 28 31324 (BXL) Numru tat-telefown: (+33) 3 881 73661 (STR) Numru tal-mobile: (+32) 498 98 39 85 Għal aktar informazzjoni Dibattitu sħiħ Siltiet mid-dikjarazzjonijiet tal-mexxejja tal-Gruppi politiċi Is-sit web tal-Kummissjoni: Dibattitu dwar l-Istat tal-Unjoni 2021 Studju ta' riċerka tal-PE Iċ-Ċentru Multimedjalital-PE: Ritratti, vidjo u materjal awdjo bla ħlas Aqsam din il-paġna ma' ħaddieħor: Irreġistra biex tirċievi l-aġġornamenti b'mail Verżjoni PDF